Predkladacia správa

Nariadenie Rady (ES) č. 539/2001 z 15. marca 2001 uvádza zoznam tretích krajín, ktorých štátni občania musia mať víza pri prekračovaní vonkajších štátnych hraníc členských štátov, a krajín, ktorých štátni občania sú oslobodení od tejto povinnosti (ďalej len „nariadenie“). Zoznam krajín, ktorých štátni občania podliehajú vízovej povinnosti pri vstupe do EÚ, a ktorých štátni občania sú od tejto povinnosti oslobodení, tvorí prílohy uvedeného nariadenia.
V prílohe II nariadenia, v ktorej sú uvedené tretie krajiny, ktorých štátni občania sú oslobodení od vízovej povinnosti, ak pôjde o pobyty nepresahujúce spolu tri mesiace na území členských štátov EÚ je uvedené aj Japonsko.
Na základe uznesenia vlády SR č. 58 zo dňa 16. januára 2002 o jednostrannom zrušení vízovej povinnosti sa môžu štátni občania Japonska zdržiavať na území Slovenskej republiky počas obdobia nepresahujúceho 90 dní (nie je časovo obmedzené) a na základe schengenského acqius, ktorým je Slovenská republika viazaná, sa môžu štátni občania tretích krajín zdržiavať na našom území počas obdobia nepresahujúceho 90 dní v jednom polroku (časovo obmedzené), dochádza v praxi ku kolízii pri aplikácii schengenského acqius a citovaného uznesenia vlády SR. 
Z uvedeného dôvodu je potrebné zrušiť uznesenie vlády SR č. 58 zo dňa 16. januára 2002, ktorým vláda SR vyslovila súhlas s jednostranným zrušením vízovej povinnosti pre štátnych občanov Japonska (č. 249/2002 Z. z.) a zabezpečiť súlad so schengenským acquis, ako aj s predpismi ES/EÚ. 
	Ministerstvo vnútra Slovenskej republiky zabezpečí oznámenie o rozhodnutí vlády Slovenskej republiky japonskej strane prostredníctvom Ministerstva zahraničných vecí Slovenskej republiky (bod B.2. návrhu uznesenia vlády SR). 
	Predkladaný materiál je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	

	Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.